ORI วิ่งกระฉูดกว่า 5% นิวไฮตั้งแต่เข้าตลาดฯ โบรกฯ แนะซื้อ ชูเป้า 25 บาท
ORI วิ่งกระฉูดกว่า 5% นิวไฮตั้งแต่เข้าตลาดฯ โดยปิดตลาดวันนี้อยู่ที่ 20 บาท บวก 1.10 บาท หรือ 5.82% สูงสุดที่ 20 บาท ต่ำสุดที่ 19.10 บาท ด้วยมูลค่าซื้อขาย 172.55 ล้านบาท ด้าน โบรกฯ แนะซื้อ ชูเป้า 25 บาท คาดผลประกอบการเติบโตต่อเนื่อง หลังตุนงานในมือเพียบ
27 ต.ค. 2560

ผู้สื่อข่าวรายงานว่า ราคาหุ้น บริษัท ออริจิ้น พร็อพเพอร์ตี้ จำกัด (มหาชน) หรือ ORI ปิดตลาดวันนี้อยู่ที่ 20 บาท บวก 1.10 บาท หรือ 5.82% สูงสุดที่ 20 บาท ต่ำสุดที่ 19.10 บาท ด้วยมูลค่าซื้อขาย 172.55 ล้านบาท ขณะที่ดัชนีตลาดหุ้นไทยโดยรวมบวก 0.42%

ทั้งนี้ ราคาหุ้น ORI ปรับตัวขึ้นสูงสุดนับตั้งแต่เข้าซื้อขายในตลาดหลักทรัพย์แห่งประเทศไทย เมื่อวันที่ 7 ต.ค.58
โดย บล.ทิสโก้ ระบุในทวิเคราะห์ แนะนำ “ซื้อ” ORI ให้ราคาเป้าหมาย 25 บาทต่อหุ้น โดยคาดว่าผลประกอบการที่เติบโตสูง CaGR สำหรับปี 60-64 ที่ 24% (จากการซื้อกิจการของ Proud Residence) อ้างอิงรายได้ที่ 1.4 – 1.75 หมื่นล้านบาท และมีงานในมือรองรับ 67% และ 50% ตามลำดับ
ขณะที่คาด CAGR 3 ปี (61-64) สำหรับผลประกอบการของ ORI ที่ 23.4% และได้รวมผลกระทบจากการขาดทุนในเงินลงทุน JV ในปี 60-63 ไปแล้ว (คาดว่าจะเริ่มโอนในปี 2020F) และงานในมือเดิมที่สูงของ ORI และ Park 24, รายได้จากการบริหารงานและค่าธรรมเนียมที่เพิ่มขึ้นของโครงการ JV จะชดเชยส่วนแบ่งผลขาดทุน
รวมทั้งการทำรีแบรนด์ใหม่ โดยเน้นตลาดในกลุ่มของ High-End คอนโดมิเนียมในเมือง และการขึ้นเป็น 1 ใน 5 ผู้พัฒนาโครงการคอนโดในกรุงเทพฯ ภายในปี 63 หลังการซื้อกิจการ Proud Residence และการเป็นพันธมิตรร่วมกับ Nomura ReaI Estate DeveIopment
นอกจากนี้ยังคาดว่าการเติบโตของ EPS จะสูงกว่าคู่แข่งเช่น AP, LPN, SPALI และ PSH ในปี 60-61 จากงานในมือที่สูง และสัดส่วนของโครงการคอนโดที่เพิ่มขึ้น
 
 